Nariadenie vlády 
Slovenskej republiky
z 15. decembra 2010,
ktorým sa mení a dopĺňa nariadenie vlády Slovenskej republiky č. 341/2009 Z. z. o poskytovaní pomoci na podporu spotreby ovocia a zeleniny pre deti v materských školách a pre žiakov v základných školách
Vláda Slovenskej republiky podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z. nariaďuje:
Čl. I
Nariadenie vlády Slovenskej republiky č. 341/2009 Z. z. o poskytovaní pomoci na podporu spotreby ovocia a zeleniny pre deti v materských školách a pre žiakov v základných školách sa mení a dopĺňa takto:
1.	Poznámky pod čiarou k odkazom 3 a 4 znejú:
„^3) § 28, § 95 ods. 1 písm. a) a § 104 ods. 1 písm. a) zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov.
^4) § 29, § 95 ods. 1 písm. b) a § 104 ods. 1 písm. b) zákona č. 245/2008 Z. z.“.
2.	 V § 1 ods. 1 sa vypúšťajú slová „a pre deti a žiakov v školách pre deti alebo žiakov so špeciálnymi výchovno-vzdelávacími potrebami^5).“.
Poznámka pod čiarou k odkazu 5 sa vypúšťa.
3.	V § 2 ods. 3 sa pred slovo „množstvá“ vkladá slovo „odporúčané.“.
4.	V § 2 ods. 4 sa slová „najmenej raz“ nahrádzajú slovami „najviac dvakrát“, na konci sa bodka nahrádza čiarkou a pripájajú sa tieto slová: „pričom pomer medzi čerstvým ovocím a zeleninou a spracovaným ovocím a zeleninou dodaným do jednej školy počas obdobia uvedenom v § 4 ods. 1 je 1:1.“.
5.	§ 3 znie:
„§ 3
(1)	Žiadosť o zabezpečovanie dodávky ovocia a zeleniny podľa § 2 podáva uchádzač do 30. júna roka, v ktorom sa začína nasledujúci školský rok na základe výzvy platobnej agentúry.
(2)	Platobná agentúra zverejňuje výzvu a vzor žiadosti podľa odseku 1 na svojom webovom sídle najneskôr do 1. mája roka, v ktorom sa začína nasledujúci školský rok.
(3)	Uchádzačom o zabezpečovanie ovocia a zeleniny môže byť osoba, ktorá má oprávnenie podnikať a ktorá vo vlastnom mene alebo v zastúpení viacerých osôb zabezpečuje pre žiakov činnosti ustanovené osobitným predpisom.^11)
(4)	Prílohou k žiadosti podľa odseku 1 je
a)	informácia o charaktere požadovanej pomoci a predpokladaná výška pomoci na príslušný školský rok na oprávnené náklady podľa § 2 ods. 2,
b)	zoznam druhov ovocia a zeleniny a ich množstvo, na ktoré má byť poskytnutá pomoc a predpokladaná výška požadovanej pomoci na príslušný školský rok,
c)	informácia o kvalite, bezpečnosti, pôvode  a spôsobe balenia ovocia a zeleniny vrátane charakteristiky použitého obalu,
d)	informácia o pridaných látkach, ak ide o spracované ovocie a zeleninu,
e)	potvrdenie o evidencii v registri podnikateľov s ovocím a zeleninou,^12)
f)	zoznam škôl a počty žiakov, pre ktoré sa má zabezpečovať dodávka ovocia a zeleniny,
g)	písomný záväzok školy, že poskytne informácie o prijatých a spotrebovaných množstvách ovocia a zeleniny,
h)	zmluva o budúcej zmluve so školou o zabezpečovaní dodávky ovocia a zeleniny.
(5)	Uchádzač podľa odseku 3, ktorý vykonáva hodnotenie, monitorovanie alebo komunikáciu podľa osobitného predpisu^13) v prílohe k žiadosti predkladá len informácie podľa odseku 4 písm. a) a g).
(6)	Uchádzač podľa odseku 3 vedie záznamy podľa osobitného predpisu^14) a je povinný platobnej agentúre 
a)	oznámiť druh a množstvo dodávaného ovocia a zeleniny, počet škôl, pre ktoré dodávku ovocia a zeleniny zabezpečil v predchádzajúcom mesiaci, do 20. dňa nasledujúceho mesiaca,
b)	bezodkladne oznámiť ukončenie zabezpečovania dodávky ovocia a zeleniny každej škole.
(7)	Ak uchádzač podľa odseku 3 nepredloží kompletnú žiadosť aj s prílohami podľa odseku 4 platobná agentúra žiadosť príjme a určí lehotu 15 dní na jej doplnenie, ak uchádzač v tejto lehote žiadosť nedoplní platobná agentúra žiadosť zamietne.“.
Poznámky pod čiarou k odkazom 11 až 13 znejú:
„^11) Čl. 6 ods. 2 písm. c) a e) nariadenia (ES) č. 288/2009.
^12) § 10 ods. 15 písm. e) zákona č. 491/2001 Z. z. v znení neskorších predpisov.
^13) Čl. 6 ods. 2 písm. e) bod ii) nariadenia (ES) č. 288/2009.“.
6.	V § 4 ods. 1  a ods. 2 písm. a) sa slová „svojej internetovej stránke“ nahrádzajú slovami „svojom webovom sídle“.
7.	V § 4 ods. 2 písmená c) a d) znejú:
„c) účtovné doklady na oprávnené náklady, 
d) účtovné doklady nákladov na dopravu, ak boli fakturované osobitne.“.
8.	V § 4 ods. 2 sa vypúšťa písmeno e).
9.	V § 4 ods. 3 sa slová „zabezpečení ovocia a zeleniny“ nahrádzajú slovami „zabezpečení dodávky ovocia a zeleniny“.
10.	V § 4 sa za odsek 3 vkladá nový odsek 4, ktorý znie:
„(4) Platobná agentúra pri poskytovaní pomoci vychádza z počtu žiakov podľa odseku 2 písm. a) vo vzťahu k finančnému limitu pre Slovenskú republiku podľa osobitného predpisu^17a) po odpočítaní súvisiacich nákladov podľa odseku 6.“.
Doterajší odsek 4 sa označuje ako odsek 5.
Poznámka pod čiarou k odkazu 17a znie:
„^17a) Čl. 4 ods. 3 a 4 nariadenia (ES) č. 288/2009.“.
11.	V § 4 ods. 5 sa slová „30 %“ nahrádzajú slovami „20 %“.
12.	§ 4 sa dopĺňa odsekmi 6 a 7, ktoré znejú:
„(6) Súvisiace náklady sú náklady na zariadenia alebo informačný plagát, ktoré možno preplatiť uchádzačovi, ktorému bola schválená žiadosť o zabezpečovanie dodávky ovocia a zeleniny, na tej istej škole len raz počas školského roka za splnenia podmienok uvedených v osobitnom predpise.^19)
(7) Pomoc sa neposkytne, ak uchádzač, ktorému bola schválená žiadosť o zabezpečovanie dodávky ovocia a zeleniny neoznámi údaje podľa § 3 ods. 6 a nepredloží doklady a údaje podľa odseku 2.“.
Poznámka pod čiarou k odkazu 19 znie:
„^19) Čl. 5 ods. 1 písm. b) body i) až iii) a ods. 2 nariadenia (ES) č. 288/2009.“.
13.	Za § 5 sa vkladá § 5a, ktorý znie:
„§ 5a
Výzvu na zabezpečovanie dodávky ovocia a zeleniny na školský rok 2010/2011 zverejní platobná agentúra do 15. januára 2011.“.
14.	§ 6 znie:
„§ 6
Týmto nariadením vlády sa vykonávajú právne záväzné akty Európskej únie uvedené v prílohe č. 2.“.
15.	Príloha č. 1 vrátane nadpisu znie:
1.	
„Príloha č. 1
k nariadeniu vlády č. 341/2009 Z. z.
Zoznam druhov ovocia a zeleniny, na ktoré sa poskytuje pomoc, množstvo ovocia a zeleniny pre jedného žiaka a najvyššia úhrada platená žiakom

Por. č.

Druh

Odporúčané množstvo jednej porcie na žiaka v g alebo l

Najvyššia cena v eurách/kg/l

Cena v eurách/1 porcia

Cena v eurách/1 porcia
(73 % EÚ)

Najvyššia úhrada 
platená žiakom 27 %
v eurách/1 porcia 
(s  DPH)

1 | jablko | do 200 g | 0,94 | 0,19 | 0,14 | 0,05
2 | hruška | do 200 g | 1,04 | 0,21 | 0,15 | 0,06
3 | broskyňa | do 200 g | 1,13 | 0,23 | 0,16 | 0,07
4 | marhuľa | do 200 g | 1,13 | 0,23 | 0,16 | 0,07
5 | slivka | do 200 g | 1,06 | 0,21 | 0,15 | 0,06
6 | čerešňa | do 200 g | 1,25 | 0,25 | 0,18 | 0,07
7 | rajčina | do 200 g | 1,06 | 0,21 | 0,15 | 0,06
8 | paprika | do 200 g | 1,06 | 0,21 | 0,15 | 0,06
9 | reďkovka | do 200 g | 0,45 | 0,09 | 0,06 | 0,03
10 | kaleráb | do 200 g | 0,45 | 0,09 | 0,06 | 0,03
11 | mrkva | do 200 g | 0,95 | 0,19 | 0,14 | 0,05
12 | ovocné alebo zeleninové šťavy 100 %* | do 0,2 l | 2,80 | 0,56 | 0,41 | 0,15
13 | ovocné pyré** | do 200 g | 3 | 0,60 | 0,44 | 0,16
Vysvetlivky:
* § 1 ods. 3 a § 2 písm. e) výnosu Ministerstva pôdohospodárstva Slovenskej republiky a Ministerstva zdravotníctva Slovenskej republiky z 23. mája 2005 č. 2417/2005-100, ktorým sa vydáva hlava Potravinového kódexu Slovenskej republiky upravujúca ovocné šťavy a niektoré podobné výrobky určené pre ľudskú spotrebu.
** § 4 ods. 1 písm. c) a o) výnosu Ministerstva pôdohospodárstva Slovenskej republiky a Ministerstva zdravotníctva Slovenskej republiky z 9. júna 2005 č. 2608/2005-100, ktorým sa vydáva hlava Potravinového kódexu Slovenskej republiky upravujúca ovocie, zeleninu, jedlé huby, olejniny, suché škrupinové plody a výrobky z nich, bez cukru a umelých sladidiel.“.
16.	Názov prílohy č. 2 znie: „Zoznam vykonávaných právne záväzných aktov Európskej únie“.
17.	Slová „zabezpečovanie ovocia a zeleniny“ vo všetkých tvaroch sa v celom texte nariadenia vlády nahrádzajú slovami „zabezpečovanie dodávky ovocia a zeleniny“ v príslušnom tvare.  
Čl. II
Toto nariadenie vlády nadobúda účinnosť 1. januára 2011.

Iveta  R a d i č o v á 
predsedníčka vlády
Slovenskej republiky